Document ID: 32014R0380

PADOMES REGULA (ES) Nr. 380/2014
(2014. gada 14. aprīlis),
ar ko groza Regulu (ES) Nr. 1284/2009 par dažu ierobežojošu pasākumu noteikšanu attiecībā uz Gvinejas Republiku
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 215. panta 1. punktu,
ņemot vērā Padomes Lēmumu 2010/638/KĀDP (2010. gada 25. oktobris) par ierobežojošiem pasākumiem pret Gvinejas Republiku (1),
ņemot vērā Savienības Augstās pārstāves ārlietās un drošības politikas jautājumos un Komisijas kopīgo priekšlikumu,
tā kā:
(1)
Ar Padomes Regulu (ES) Nr. 1284/2009 (2) tika noteikti daži ierobežojoši pasākumi attiecībā uz Gvinejas Republiku saskaņā ar Padomes Kopējo nostāju 2009/788/KĀDP (3) (ko aizstāja ar Lēmumu 2010/638/KĀDP). Minētie pasākumi ietver aizliegumu sniegt tehnisku un finansiālu palīdzību un citus pakalpojumus, kas saistīti ar militāro ekipējumu, un embargo attiecībā uz tāda ekipējuma pārdošanu, piegādāšanu, nodošanu vai eksportu, ko varētu izmantot iekšējām represijām.
(2)
Padome 2014. gada 14. aprīlī pieņēma Lēmumu 2014/213/KĀDP (4), ar kuru groza Lēmumu 2010/638/KĀDP un atceļ ieroču embargo un embargo attiecībā uz ekipējumu, ko varētu izmantot iekšējām represijām.
(3)
Daži minēto pasākumu atcelšanas aspekti ir Līguma par Eiropas Savienības darbību piemērošanas jomā, tādēļ to īstenošanai ir nepieciešamas Savienības līmeņa reglamentējošas darbības, jo īpaši, lai nodrošinātu to, ka uzņēmēji visās dalībvalstīs tos piemēro vienādi.
(4)
Tāpēc būtu attiecīgi jāgroza Regula (ES) Nr. 1284/2009,
IR PIEŅĒMUSI ŠO REGULU.
1. pants
Regulu (ES) Nr. 1284/2009 groza šādi:
1)
svītro 1. panta a), b) un c) punktu;
2)
svītro 2., 3., 4. un 5. pantu;
3)
7. pantu aizstāj ar šādu:
“7. pants
Aizliegums, kas paredzēts 6. panta 2. punktā, nerada nekādu atbildību attiecīgām fiziskām vai juridiskām personām, vienībām vai organizācijām, kuras deva piekļuvi līdzekļiem vai saimnieciskajiem resursiem, ja tās nezināja un tām nebija vērā ņemamu iemeslu uzskatīt, ka to rīcība būtu pretrunā ar minēto aizliegumu.”;
4)
regulas I pielikumu svītro;
5)
regulas III pielikumu aizstāj ar šīs regulas pielikumā izklāstīto tekstu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2014. gada 14. aprīlī

Labels: 3
18
5